[{"text_idx": "#000002", "text": "Uma ne\u2019ebe Jose ho nia kaben hamutuk ho oan na\u2019in hitu horik loron-kalan, imajen Alan."}, {"text_idx": "#000004", "text": "Ema ne\u2019ebe\u0301 riku taka matan no ema ne\u2019ebe\u0301 kiak loke matan ho lian halerik ema riku sira tuur hodi haree ho matan sorin, la sente saida maka ema kiak sira hasoru iha sidade Dili."}, {"text_idx": "#000006", "text": "Uma ne\u2019ebe\u0301 kbiit laek ne\u2019e hatuur kedan besik ema bainaka sira nia dalan internasiona\u0301l Aeroportu Nicolao Lobato, iha aldeia Beto-Tasi, suku Madohi, postu administrativu Don Aleixo, munisi\u0301piu Dili, iha ne\u2019ebe\u0301 familia kbi\u2019it la\u2019ek ne\u2019e hahu\u0301 halerik, tanba kondisaun uma la favorese ona, atu fo\u0301 mahon iha tempu udan no bailoron."}, {"text_idx": "#000008", "text": "\u201cHa\u2019u atu hadia uma ne\u2019e maibe\u0301 kbi\u2019it maka la to\u2019o, tanba atu hadia mo\u0301s presija taa tali tahan no piku maka foin bele halo, atu sosa kalen mo\u0301s susar tebes tanba osan laiha,\u201d dehan Jose\u0301 Manuel Noronha, ba lafaek news iha nia rezide\u0301nsia Beto-Tasi, foin lalais ne\u2019e."}, {"text_idx": "#000009", "text": "Uma tali ne\u2019ebe\u0301 familia ne\u2019e hela, hari\u2019i iha tinan 2008, to\u2019o ohin loron seidauk hadia, tali tahan ne\u2019ebe\u0301 suku iha uma leten dodok ba da-daun, kalen ne\u2019ebe\u0301 didin haleu fruzen liu ona, pasie\u0301nsia sosa tutan kalen ne\u2019ebe\u0301 ema atu lori ba soe lixu hodi didin troka kalen ne\u2019ebe\u0301 dodok ona."}, {"text_idx": "#000010", "text": "\u201cKalen sosa husi kolega sira, antes ne\u2019e uza piku maka didin, maibe\u0301 dodok hotu ona entaun didin ho fali kalen ne\u2019ebe\u0301 sosa husi maluk sira iha karantina balun iha beto\u2019o sira nia uma sobu tiha dehan atu soe nemaka ha\u2019u husu hola fali tahan 40, ida $1, maibe\u0301 osan fo\u0301 uluk sorin depois iha tan mak fo\u0301 hotu,\u201d dehan ho triste."}, {"text_idx": "#000012", "text": "\u201cHa\u2019u esforsu buka osan liu husi faan ikan, ho ai-maran atu hola kalen, maibe\u0301 osan nemaka atu responde de\u2019it ba nesidade uma laran no selu labarik sira esko\u0301la,\u201d tenik nia."}, {"text_idx": "#000013", "text": "Jose\u0301 haktuir, ikan ne\u2019ebe\u0301 bain-bain faan sosa husi peskado\u0301r sira iha balde sinkumas ida presu $ 40, hodi fa\u2019an fali hetan $.5 maibe\u0301 dala ruma ema la sosa osan inan lakon, fa\u2019an mo\u0301s ai-maran ho futun ida sentavus 25, maibe\u0301 ema ladun sosa."}, {"text_idx": "#000014", "text": "\u201cAgora tasi bo\u2019ot peskado\u0301r sira la tama ona tasi entaun susar tebes ba ami, tanba ikan laiha, so iha ai-maran de\u2019it, maibe\u0301 ema ladun sosa, hanoin atu faan produtu lokal sira iha toos laran, maibe\u0301 tempu difisil hanesan ne\u2019e susar atu folin, tanba ema barak mo\u0301s fa\u2019an la folin soe estraga de\u2019it,\u201d dehan kbiit laek ne\u2019e."}, {"text_idx": "#000016", "text": "Sustentabilidade nesesidade uma laran depende liu ba ikan ho ai-maran, maske ho rendimentu kiik, laiha buat ida importa\u0301nsia bele sosa foos no selu oan sira nia eskola no rai uituan hodi hadia uma ne\u2019ebe\u0301 kondisaun ne\u2019ebe\u0301 hahu\u0301 aat ba da-daun."}, {"text_idx": "#000018", "text": "Enkuantu, Jose\u0301 Noronha ho Agrefina dos Santos, iha oan nain hitu, nain rua fo\u0301rma ona familia, nain rua sei eskola iha ensinu pre-sekundaria 30 Agosto no nain tolu sei ki\u2019ik."}]